Čudovište iz Rajskog jezera
Čudovište iz Rajskog jezera (korejski: 천지의 괴물; japanski: チャイニーズ・ネッシー) je naziv za mitološko jezersko čudovište koje navodno obitava u Rajskom jezeru, kraterskom jezeru na vrhu planine Baekdu, na granici Kine i Sjeverne Koreje. Neki izvještaji navode kako u jezeru obitava čak i do 20 ovakvih čudovišta.

Viđenja

Do sada je bilo nekoliko izvještaja o viđenju ili susretu s navodnim čudovištem, međutim nitko nije potvrdio njegovo postojanje. Slijedi popis zabilježenih viđenja:

Prvo viđenje navodno se dogodilo još 1903. godine, kada je troje osoba navodno napadnuto od strane čudovišta koje je podsjećalo na govedo. Žrtve su ispalile šest metaka prema zvijeri, koja se tada povukla natrag u jezero. 
U razdoblju od 21. do 23. kolovoza 1962., čovjek koji je koristio teleskop je navodno vidio dvoje zvijeri kako se međusobno love. Više od stotinu ljudi je potvrdilo ovu priču.
Nedavni izvještaji donose nešto drugačiji opis zvijeri - navodno ima humanoidnu glavu te vrat duljine oko 1.5m. Dno vrata opasano je bijelim prstenom, dok je ostatak tijela gladak i sive boje.
Godine 2007., kineski novinar Zhuo Yongsheng je rekao kako posjeduje 20-minutnu snimku šest neidentificiranih stvorenja u jezeru, snimljenu 6. rujna te godine. Nedugo zatim, poslao je fotografije provincijskoj upravu, a prema novinskom izvještaju o priči, radilo se o šest stvorenja koja su, u tri para, plivala paralelno. Druga fotografija prikazala je zvijeri nešto bliže jedna drugoj. Zhuo je kasnije izjavio da je promatrao te zvijeri, koje su ga podsjetile na tuljane, oko sat i pol vremena prije nego su oko 07:00 sati nestale.

Popularna kultura

Američki indie bend The Mountain Goats snimio je pjesmu o čudovištu u sklopu svog albuma Heretic Pride iz 2008. godine.

Vidi i
Tianchisaurus
Rajsko jezero
Nessie

Reference

Kriptozoologija
Misterije
Sjevernokorejska kultura
Kineska kultura